## Vivenda presenta les noves licitacions del Pla Viu en una trobada amb el sector promotor de la província d’Alacant

*** Les últimes licitacions posades en marxa pel Consell impulsaran la promoció de més de 1.600 vivendes de protecció pública en la Comunitat Valenciana
* El secretari autonòmic de Vivenda, Sebastián Fernández, ha participat en la jornada organitzada per associacions del sector**

La Vicepresidència Primera i Conselleria de Servicis Socials, Igualtat i Vivenda ha presentat, en una trobada amb el sector promotor de la província d’Alacant, les característiques de les últimes licitacions posades en marxa pel Consell per a donar impuls a la promoció de més de 1.600 vivendes de protecció pública, en el marc del Pla Viu Comunitat Valenciana.

En la jornada, que s’ha celebrat en la Cambra de Comerç d’Alacant, ha participat el secretari autonòmic de Vivenda, Sebastián Fernández, i la directora general de l’Ehva, Estefanía Martínez. També han assistit el president de la Cambra de Comerç d’Alacant, Carlos Baño, el de FOPA, Javier Gilbert, el secretari general de PROVIA-Associació de Promotors Immobiliaris de la Província d’Alacant, Jesualdo Ros i el president territorial del Col·legi d’Arquitectes, Emilio Vicedo.

Segons ha traslladat Sebastián Fernández, “el Consell està avançant en el desenrotllament del Pla Viu, que constituïx un dels principals compromisos de legislatura del Consell”. Per al secretari autonòmic es tracta d’una “resposta real i efectiva al problema de la vivenda mitjançant l’impuls a la promoció de vivenda protegida, en un context en el qual només escoltem anuncis publicitaris per part del Govern d’Espanya”.

La Vicepresidència Primera i Conselleria de Servicis Socials, Igualtat i Vivenda ha abordat un dels principals eixos del Pla Viu que és l’adequació de la normativa en matèria de vivenda. Així, Fernández ha recordat que el passat 10 de desembre el Consell va aprovar el decret que regula el règim jurídic de les vivendes de protecció pública de la Comunitat Valenciana, “una norma que inclou mesures innovadores i aposta per la simplificació dels procediments per a la qualificació de vivendes, que ha generat, en l’escàs espai de temps des de la seua entrada en vigor, una resposta molt positiva per part del sector”, ha assegurat el secretari autonòmic.

En eixe context, el responsable de Vivenda ha informat que els servicis territorials de la Conselleria han rebut, en els primers dies des de l’aprovació del decret, al voltant 10 sol·licituds de qualificació provisional per a la construcció de quasi 400 noves vivendes de protecció pública de promoció privada.

A més, ha destacat que el sector promotor de la Comunitat Valenciana estima que, amb l’aprovació d’este nou marc normatiu, aproximadament 2.000 vivendes podrien posar-se en marxa en curt termini.

**Col·laboració publicoprivada**

Una altra de les claus que Sebastián Fernández ha exposat davant el sector alacantí és l’oportunitat que representa la col·laboració publicoprivada en la qual també se sustenta el Pla Viu.

En este sentit, ha explicat que el Consell ha posat en marxa, des de l’inici de la legislatura, diferents mecanismes de col·laboració a través de concursos de dret de superfície i permuta a canvi d’obra futura sobre solars de titularitat pública, tant de la Generalitat com municipals, mobilitzats pel Consell en cooperació amb els ajuntaments, a través del conveni amb la Federació Valenciana de Municipis i Províncies per a l’impuls al Pla Viu.

Per la seua part, la directora general de l’Ehva, Estefanía Martínez, ha detallat les licitacions en marxa, ja disponibles en la plataforma de Contractació Pública de l’Estat. En la seua intervenció ha destacat a més la voluntat de l’entitat de garantir la concurrència de les empreses perquè “l’objectiu és que tots els concursos resulten adjudicats i com més prompte millor puguen desenrotllar-se els projectes de vivenda protegida”.

**Altres reunions amb el sector**

Des del desembre passat, en què es van iniciar els procediments de licitació, l’equip de Vivenda que dirigix la vicepresidenta primera, Susana Camarero, “està desplegant una important activitat de promoció de les actuacions de vivenda previstes per a animar el sector en un moment important per a la vivenda en la Comunitat Valenciana”, ha ressaltat el secretari autonòmic.

A més, ha recordat que, a la fi de 2024, es va produir una reunió amb l’assemblea d’APROVA-Promotores de València, i ha avançat que està previst una nova trobada amb el sector de la província de Castelló.

Fecha: 15/01/2025